Tirkîya de ke leşkerîye mecbûrî ya mergê leşkerê bi nameyê Osman Ozçalimliyî reyna bala merdimdan ante merganê şikdaran ê leşkeran ser. Wexto ke ciwanê kurdî leşkerîye de mirenê babete pê vatişanê 'qeza' û 'xokiştişî' yena mîyankerdene. Derheqê nê mergan de ne tehqîqatêk dîyeno destpêkerdene ne zî îxtîmalê cinîyatî ser o yeno vindartene.
Nê 3 mengan de zî 3 leşkerê ke kurd bîyî, bi hawayêkê şikdarî merdî.
Mustafa Araz
11ê gulana 2020î de Mustafa Araz wexto ke leşkerîya mecbûrîye kerdêne sey merde ame dîyene. Ame vatene ke Mustafa Arazî xo kişt. Bedenê Mustafayî de birîn, reşî estbî. Keyeyî waşt ke tehqîqatêko hîra wa bêro kerdene. Araz Fermandarîya Hewayî ya Kirklarelî de leşker bi. Serebût medya de seke 'nişka ra nêweş kewt û merd' ca girewt. Keyeyê Mustafayî bi şikê cînayetî muracatê Serdozgerîye kerd. Babîyê Mustafayî vat 'Înan lajê mi kişt û eşt uja.' Avûkatê Msutafayî zî pare kerd ke fermandaran îfadeyê nakokî dayî.
Osman Ozçalimli
Osman Ozçalimli wexto ke Zîndanê Alîagayî yê Îzmîrî de leşkerîye kerdêne 1ê tebaxa 2020î de sey merde ame dîyene. Qeymeqamê qezaya Dîgorî ya Qersî Mudirê Asayîşî û Fermandarê Cendirmeyan reyde şi keyeyê Ozçalimliyî û îdîa kerd ke domanê înan krîzê qelbî ra merd. Babî Ahmet Çalimliyî û hemwelatîyan vera na xebere nêrazîbîyayîşê xo mojna û babîyî vat: ''Lajê mi vatbi tay kesî verê lajê mi gênê û vanê ê do ey bikişê. '' Babîyî îfade kerd ke dima ke ey lajê xo de qisey kerd zîndanî rê telefon kerd û çawişêk reyde qisey kerd. Çawişî ci rê vat 'Meraq meke' la serê sibayî xebera mergê lajê ci ameya.
Ahmet Turelî
Ahmet Turelîyê 21 serreyî wexto ke Wan de leşkerîye kerdêne 24ê gulana 2020î de goreyê îdîayan 'xo kişt.' Ame vatene ke Turelîyî pê guleyanê G-3î xo da xo ro û wedarîya nêweşxane. Cenazaya ci ra dima birayê Turelîyî Fecrî Turelîyî vat: ''Ez bawer nêkena ke birayê mi xo bikişo. 31ê na aşme de do biameyêne, bîletê ci zî estbi. Çira xo bikişo ke? Meseleyêke çinbî.''
Wekîlê HDPyî yê Wanî Murat Sarisaçî vat mergê leşkeran netîceya polîtîkaya hukmat û dewleta tirke ya. Sarisaçî vat: ''Payîzava de zî ciwananê ma kişenê û vanê 'Îranî da piro.' Dewlete nê mergan kena mîyan.  La ganî nê serebûtî bêrê roşnîkerdene. Rewşêk û dişmenîya winasêne esta ke vera kurdan her çi yeno kerdene.''
